§1  
Foreningens navn er Trailstars Falster.

§2  
Foreningens primære formål er at stå for opbygning, ombygning og vedligeholdelse af spor og stier på Lolland-Falster og at køre mountainbike.

Derudover er det foreningens formål gennem sporarbejdet:

* at styrke mountainbike sporten lokalt via bedre spor i skoven/ Landskabet og hjælp til opførelse af mountainbike baner i lokalområdet
* at skabe en bedre kontakt mellem udøvere af mountainbike sporten, værende både etablerede klubber og private, samt mellem andre brugere af skoven
* at oplyse og oplære omkring vedligeholdelse og bygning af mountainbike spor
* At opnå større viden og forståelse af sporbygning.
* At dygtiggøre sig via tekniktræning og træningsture.
* At styrke sammenholdet via fællesture og sociale mtb arrangementer.

§3  
Som medlemmer optages enhver, som kan tilslutte sig foreningens formål. Bestyrelsen kan, hvis særlige forhold taler derfor, nægte optagelse. Bestyrelsen kan udelukke et medlem, hvis medlemmet gennem sin adfærd skader foreningen.

§4

Økonomi: Foreningens udgifter varierer alt efter indsatsområdernes omfang.

Indtægterne kommer fra: Kontingent, Private donationer, støtte fra fonde og lignende samt sponsorater fra virksomheder samt evt. støtte fra kommunen.

§5  
Foreningens kontingent fastsættes for et år ad gangen på den ordinære generalforsamling. Optagelse i foreningen sker ved at udfylde medlemsanmodningen på foreningens hjemmeside, medlemskab er en forudsætning for at deltage i foreningens aktiviteter.

Indbetalingsterminer og opkrævningsform fastsættes af bestyrelsen.

§6

Generalforsamlingen er med de retningslinjer, som disse vedtægter foreskriver, den højeste myndighed i alle foreningens anliggender.

Den ordinære generalforsamling, der afholdes hvert år i februar måned, indkaldes med mindst 3 ugers skriftlig varsel ved henvendelse til medlemmerne via opslag på foreningens hjemmeside, gruppens face book side eller via e-mail.  
  
Dagsordenen bekendtgøres på face book gruppen senest otte dage før generalforsamlingens afholdelse.

Forslag, som ønskes forelagt generalforsamlingen til vedtagelse, skal være bestyrelsen i hænde senest 14 dage før generalforsamlingens afholdelse. Forslagene skal optages i dagsordenen.

Stemmeret har alle medlemmer, der er fyldt 16 år og har betalt kontingent for det år der ligger forud for generalforsamlingen.

Stemmeret kan kun udøves ved personligt fremmøde.

§7

Dagsordenen for den ordinære generalforsamling skal omfatte følgende punkter

* Valg af referent og dirigent
* Formandens beretning for det forløbne år.
* Forelæggelse af regnskab for det forløbne år til gennemgang.
* Fastsættelse af kontingent.
* Behandling af evt. indkomne forslag.
* Valg af bestyrelsesmedlemmer
* Valg af 2 suppleanter
* Valg af 1 revisor og 1 revisorsuppleant.
* Eventuelt.

§8

Generalforsamlingens beslutninger træffes ved simpelt stemmeflertal, jvf. dog §14.

Der skal på begæring fra et stemmeberettiget medlem foregå skriftlig afstemning.

Generalforsamlingens beslutninger indføres i en protokol, hvori også et referat af forhandlingerne optages i det omfang dirigenten bestemmer.

§9  
Ekstraordinær generalforsamling kan til enhver tid indkaldes af bestyrelsen og skal indkaldes når mindst ti stemmeberettigede medlemmer skriftligt stiller krav herom til bestyrelsen. I sidstnævnte tilfælde skal den ekstraordinære generalforsamling afholdes senest en måned efter, at begæringen er fremsat overfor bestyrelsen med oplysning om det emne, der ønskes behandlet.

Om indkaldelsesmåde og udsendelse af dagsordenen gælder bestemmelserne i §6.

§10  
Bestyrelsen er foreningens daglige ledelse og repræsenterer foreningen i alle forhold. De vedtagne beslutninger og foretagne forhandlinger forpligter foreningen i henhold til vedtægterne.

Bestyrelsen udgøres af 5 eller 7 medlemmer: formand, næstformand, kasserer og 2 eller 4 bestyrelsesmedlemmer.

Ethvert medlem, der er fyldt 18 år, er valgbar til bestyrelsen.

Bestyrelsen udpeges af generalforsamlingen, hvert medlem af bestyrelsen vælges for en 2-årig periode. Valget tilrettelægges således at halvdelen af bestyrelsesmedlemmerne, eller det nærmeste hele antal i forhold hertil, er på valg hvert år.

Efter valget konstituerer bestyrelsen sig selv.

Genvalg kan finde sted.

§11  
Bestyrelsen fastsætter selv sin forretningsorden.

Bestyrelsen er kun beslutningsdygtig når mindst halvdelen af dens medlemmer, hvoriblandt formand eller næstformand, er til stede. Ved fravær af bestyrelsesmedlemmer kan tilstedeværende suppleanter indtræde i bestyrelsesmedlemmers sted med disses beføjelser.

I formandens forfald indtræder næstformanden i hans sted.

Over bestyrelsens forhandlinger føres bestyrelsesreferat.

Foreningen tegnes af formanden. Ved økonomiske dispositioner kræves dog underskrift af såvel formand som kasserer.

Bestyrelsen kan hvis den finder det nødvendigt oprette et underudvalg til en given opgave.

I alle sager, der angår køb, salg eller pantsætning af fast ejendom eller løsøre, tegnes foreningen af formand og kasserer i forening.

Det er til enhver tid bestyrelsen der træffer beslutning om hvilke område i de forskellige spor der skal ydes en indsats på.

§12  
Foreningens regnskabsår er 1. januar til 31. december.

Driftsregnskab og status fremlægges for foreningens medlemmer på den ordinære generalforsamling til godkendelse og skal være forsynet med revisorernes påtegning.

Driftsregnskab og budget fremlægges på generalforsamlingen og gøres tilgængelig samtidig med indkaldelsen til generalforsamlingen.

§13  
På den ordinære generalforsamling vælges for et år ad gangen en kritisk revisor og en revisorsuppleant jf.§6. Revisoren skal hvert år inden den ordinære generalforsamling revidere det samlede regnskab og påse, at beholdningerne er til stede. Driftsregnskab og status forsynes med påtegning.

Hver af revisorerne har til enhver tid adgang til at efterse regnskab og beholdninger.

§14  
Forandringer af vedtægter kan ske på enhver generalforsamling, når mindst halvdelen af foreningens medlemmer stemmer for forslaget. Hvis ikke dette kan lade sig gøre indkaldes til ekstraordinær general forsamling, hvor det fremmødte stemmeflertal kan afgøre forslaget ved ¾ flertal.

§15  
Bestemmelse om foreningens opløsning kan kun tages på en i dette øjemed særlig indkaldt ekstraordinær generalforsamling.

Til dennes beslutningsdygtighed kræves, at mindst halvdelen af foreningens stemmeberettigede medlemmer er til stede, og til forslagets vedtagelse kræves, at mindst ¾ af de afgivne stemmer er for forslaget. Opnås sådan et flertal på en ekstraordinær generalforsamling, der ikke er beslutningsdygtig, indkaldes til en ny ekstraordinær generalforsamling, hvor beslutning kan træffes med ovennævnte stemmeflertal, uanset hvilket antal stemmeberettigede medlemmer der er til stede.

Foreningens formue kan under ingen omstændigheder tilfalde medlemmer i foreningen.

I tilfælde af foreningens opløsning tilfalder foreningens formue DCU’s mtb-udvalg. Og foreningens løsøre tilfalder DCU-sporudvalg.